Document ID: 32005D0752

KOMISSION PÄÄTÖS,
tehty 24 päivänä lokakuuta 2005,
sähköistä kaupankäyntiä käsittelevän asiantuntijaryhmän perustamisesta
(2005/752/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
sekä katsoo seuraavaa:
(1)
Tietoyhteiskunnan palveluja, erityisesti sähköistä kaupankäyntiä, sisämarkkinoilla koskevista tietyistä oikeudellisista näkökohdista (”direktiivi sähköisestä kaupankäynnistä”) 8 päivänä kesäkuuta 2000 annetussa Euroopan parlamentin ja neuvoston direktiivissä 2000/31/EY (1) jäsenvaltioita pyydettiin nimeämään yksi tai useampi kansallinen yhteyspiste edistämään yhteistyötä muiden jäsenvaltioiden kanssa (direktiivin 19 artiklan 2 kohta).
(2)
Sähköistä kaupankäyntiä koskevan direktiivin 2000/31/EY soveltamisesta annetun ensimmäisen kertomuksen (KOM(2003) 702 lopullinen, 21 päivänä marraskuuta 2003) luvussa 7 kaavailtiin tämän seurauksena, että komissio ”keskittyy nyt varmistamaan, että hallinnollinen yhteistyö ja jatkuva tiedonvaihto komission ja jäsenvaltioiden välillä sekä jäsenvaltioiden kesken toimivat käytännössä”.
(3)
Lisäksi on hyödyllistä antaa jäsenvaltioille mahdollisuus keskustella sähköistä kaupankäyntiä koskevan direktiivin soveltamiseen liittyvistä ongelmista ja sähköisen kaupankäynnin alalla esille tulevista uusista kysymyksistä. On myös tärkeää rohkaista ja helpottaa yhteistyötä jäsenvaltioiden ja komission kesken. Asiantuntijaryhmä tarjoaa näin ollen hyödyllisen foorumin näkemysten vaihtoon direktiivin käytännön täytäntöönpanosta ja soveltamisesta, mihin sisältyvät myös tiedot kuluttaja- ja ammattialajärjestöjen laatimista käytännesäännöistä, verkkomainontaa koskevista säänneltyjen ammattien käytännesäännöistä, kansallisesta oikeuskäytännöstä erityisesti vastuuta koskevien säännösten osalta ja direktiivin 21 artiklassa mainitusta uudesta kehityksestä, kuten hyperlinkkien ja paikannusvälinepalvelujen tarjoajien vastuusta sekä ilmoitus- ja poistamismenettelyistä (”notice and take down”), ja keskusteluun sähköistä kaupankäyntiä koskevan direktiivin soveltamisesta myöhemmin annettavien arviointikertomusten sisällöstä ja laajuudesta.
(4)
Kuluttajansuojalainsäädännön täytäntöönpanosta vastaavien kansallisten viranomaisten yhteistyöstä (asetus kuluttajansuojaa koskevasta yhteistyöstä) 27 päivänä lokakuuta 2004 annetussa Euroopan parlamentin ja neuvoston asetuksessa (EY) N:o 2006/2004 (2) säädetään kuluttajien taloudellisten etujen suojaamisesta vastaavien viranomaisten verkoston perustamisesta, niiden tutkinta- ja täytäntöönpanovaltuuksien osittaisesta yhdenmukaistamisesta ja keskinäisistä avunantojärjestelyistä niiden välillä. Kuluttajien taloudellisten etujen suojaamista koskevat direktiivin 2000/31/EY säännökset kuuluvat asetuksen soveltamisalaan. On asianmukaista, että asetuksen (EY) N:o 2006/2004 täytäntöönpanoa varten asetettu komitea kertoo sähköistä kaupankäyntiä käsittelevälle asiantuntijaryhmälle säännöllisesti toimistaan, joilla voi olla merkitystä jälkimmäiselle,
ON PÄÄTTÄNYT SEURAAVAA:
1 artikla
Perustetaan sähköistä kaupankäyntiä käsittelevä asiantuntijaryhmä (jäljempänä ’ryhmä’).
2 artikla
Toimenkuva
Komissio voi kuulla ryhmää kaikista sähköistä kaupankäyntiä koskevaan direktiiviin liittyvistä kysymyksistä. Tämä koskee muun muassa seuraavia aiheita:
-
hallinnollinen yhteistyö 3 artiklan 4-6 kohdan puitteissa palvelujen tarjoamisen vapauden rajoittamiseksi tietoyhteiskunnan palvelujen tietyn tarjoajan osalta,
-
tiedot toimialajärjestöjen sekä ammattiala- ja kuluttajajärjestöjen taikka -organisaatioiden yhteisön tasolla laatimista käytännesäännöistä, joiden tavoitteena on myötävaikuttaa direktiivin 5-15 artiklan asianmukaiseen soveltamiseen (direktiivin 16 artikla),
-
verkkomainontaa koskevat säänneltyjen ammattien käytännesäännöt (direktiivin 8 artikla),
-
erityisesti vastuusäännöksiin liittyvä kansallinen oikeuskäytäntö, tuomioistuinten ulkopuolisissa riitojen ratkaisumenettelyissä tehdyt päätökset mukaan luettuina (direktiivin 17 artikla ja 19 artiklan 5 kohta),
-
alat, jotka eivät nykyään kuulu vastuuta käsittelevään direktiivin jaksoon mutta joihin viitataan 21 artiklassa, kuten ilmoitus- ja poistamismenettelyt, hyperlinkit ja hakukoneet,
-
sähköistä kaupankäyntiä koskevan direktiivin soveltamisesta myöhemmin annettavien arviointikertomusten sisältö ja laajuus (direktiivin 21 artikla).
Ryhmän puheenjohtaja voi ehdottaa, että komissio kuulee ryhmää kaikissa asiaan liittyvissä asioissa.
Hallinnollista yhteistyötä koskevia asioita, jotka koskevat kuluttajien etujen suojaamiseen liittyviä direktiivin 2000/31/EY säännöksiä ja jotka kuuluvat myös asetuksen (EY) N:o 2006/2004 soveltamisalaan, olisi käsiteltävä myös asetuksen (EY) N:o 2006/2004 täytäntöönpanoa varten asetetussa komiteassa. Komitea pitää asiantuntijaryhmän säännöllisesti ajan tasalla.
3 artikla
Kokoonpano - nimittäminen
1. Ryhmä koostuu sähköistä kaupankäyntiä koskevan direktiivin 19 artiklan 2 kohdan nojalla nimetyistä kansallisista yhteyspisteistä (yksi jäsen jäsenvaltiota kohden) ja komission edustajista.
2. Ryhmään kuuluu yksi jäsen jokaisesta Euroopan yhteisön jäsenvaltiosta sekä komission edustajia.
3. Jäsenet pysyvät toimessaan, kunnes heidän tilalleen nimitetään uusi jäsen tai heidän toimikautensa päättyy.
4. Jos jäsen ei enää pysty osallistumaan tehokkaasti ryhmän toimintaan, jos hän eroaa tai jos hän ei noudata 3 artiklan 1 kohdassa säädettyjä tai EY:n perustamissopimuksen 287 artiklassa määrättyjä edellytyksiä, komissio voi nimittää hänen tilalleen uuden jäsenen toimikauden loppuun asti.
4 artikla
Toiminta
Komission edustaja toimii ryhmän puheenjohtajana.
Ryhmä voi komission kanssa siitä sovittuaan perustaa työryhmiä tarkastelemaan tiettyjä aiheita toimeksiannon mukaisesti. Työryhmät lakkautetaan heti kun ne ovat täyttäneet toimeksiantonsa.
Komissio voi kutsua asiantuntijoita ja tarkkailijoita, joilla on alan erityistietämystä, osallistumaan ryhmän ja/tai sen työryhmien työhön.
Ryhmän tai työryhmien työskentelyn yhteydessä saatuja tietoja ei saa levittää, jos ne komission mielestä ovat luottamuksellisia.
Sähköistä kaupankäyntiä käsittelevä asiantuntijaryhmä vahvistaa työjärjestyksensä komission hyväksymän mallin pohjalta (asiakirjan SEC(2005) 1004 liite III).
5 artikla
Kokoukset
Ryhmä ja sen työryhmät kokoontuvat yleensä komission tiloissa komission päättämässä kokoonpanossa ja komission päättäminä aikoina.
Komissio huolehtii ryhmän sihteeristön tehtävistä. Asiasta kiinnostunut komission henkilöstö voi olla läsnä ryhmän ja työryhmien kokouksissa ja osallistua keskusteluihin.
Komissio voi julkistaa Internetissä ryhmän tai sen työryhmien päätelmiä, tiivistelmiä, päätelmien osia tai valmisteluasiakirjoja asiakirjan alkukielellä.
6 artikla
Kokouskulut
Ryhmän jäsenten, tarkkailijoiden ja asiantuntijoiden matka- ja oleskelukustannukset, jotka liittyvät ryhmän toimintaan, korvataan komission voimassa olevien määräysten mukaisesti. He eivät saa palkkiota tehtävien hoidosta.
7 artikla
Voimaantulo
Tätä päätöstä sovelletaan päivästä, jona se julkaistaan Euroopan unionin virallisessa lehdessä.
Tehty Brysselissä 24 päivänä lokakuuta 2005.

Labels: 10
3
15